ΓΡΑΠΤΗ ΕΡΩΤΗΣΗ E-1829/96 υποβολή: Ana Miranda de Lage (PSE) προς την Επιτροπή (5 Iουλίου 1996)

Θέμα: Καθυστερήσεις στην έναρξη εκτέλεσης των έργων που χρηματοδοτούνται από το ΕΤΑ

Οι δράσεις της Ένωσης στον τομέα της συνεργασίας για την ανάπτυξη των χωρών της ΑΚΕ πραγματοποιούνται χάρις στους δημοσιονομικούς πόρους και στις προγραμματισμένες περιοδικές συνεισφορές των κρατών μελών μέσω του ΕΤΑ.

Ο βραδύς ρυθμός στην έναρξη εκτέλεσης των έργων που χρηματοδοτούνται από το ΕΤΑ και το γεγονός ότι η Ένωση έχει αναστείλει τη συνεργασία με ορισμένες χώρες της ΑΚΕ στις οποίες δεν γίνονται σεβαστά τα ανθρώπινα δικαιώματα, έχει ως αποτέλεσμα να σημειώνονται oλοένα και μεγαλύτερες καθυστερήσεις στις συνεισφορές πόρων εκ μέρους των κρατών μελών για την ενίσχυση του ΕΤΑ.

Θα μπορούσε η Επιτροπή να μας αναφέρει τί αντίκτυπο θα έχει η καθυστέρηση αυτή στις πρώτες συνεισφορές που θα ζητηθούν από τα νέα κράτη μέλη, Αυστρία, Φινλανδία και Σουηδία;

Τί επιπτώσεις θα έχει η κατάσταση αυτή στην επιλεξιμότητα των επιχειρήσεων των εν λόγω τριών κρατών μελών σε σχέση με τα χρηματοδοτούμενα από το ΕΤΑ έργα;

Απάντηση του κ. Pinheiro εξ ονόματος της Επιτροπής (8 Οκτωβρίου 1996)

Όπως επισημαίνει το Αξιότιμο Μέλος του Κοινοβουλίου, η πολιτική και οικονομική κατάσταση η οποία επικρατεί σε ορισμένες χώρες ΑΚΕ είναι δυνατό να εξηγήσει τη σχετική καθυστέρηση την οποία παρουσιάζει η χορήγηση βοήθειας μέσω του Ευρωπαϊκού Ταμείου Ανάπτυξης (ΕΤΑ). Εντούτοις, η καθυστέρηση αυτή είναι απλώς παροδική, και εκτιμάται ότι η αποκατάσταση της δημοκρατίας στις οικείες χώρες θα επέτρεπε τη μέχρι ενός σημείου κάλυψη της υστέρησης που έχει σημειωθεί στον τομέα της χρησιμοποίησης των πιστώσεων του ΕΤΑ.

Εξάλλου, η συμφωνία για την τροποποίηση της Τέταρτης Σύμβασης της Λομέ για την προσεχή πενταετία, η οποία υπεγράφη στον Μαυρίκιο στις αρχές Νοεμβρίου 1995, αναμένεται να επιτρέψει την επίλυση ορισμένων προβλημάτων δυσκαμψίας τα οποία οφείλονται σε αυτόν τούτον τον χαρακτήρα της κοινοτικής βοήθειας, πράγμα που θα καταστήσει δυνατή τη σημαντική αύξηση της ροής της βοήθειας αυτής.

Προκειμένου περί της συνεισφοράς των τριών νέων κρατών μελών στο ΕΤΑ, υπενθυμίζεται ότι το 8ο ΕΤΑ θα τεθεί σε εφαρμογή αφ' ης στιγμής κυρωθεί η συμφωνία για την τροποποίηση της Τέταρτης Σύμβασης της Λομέ και για την ανανέωση του σχετικού χρηματοδοτικού πρωτοκόλλου. Με βάση τις προοπτικές που διαγράφονται σήμερα μπορεί να υποθέσει κανείς ότι η κύρωση της εν λόγω συμφωνίας δεν πρόκειται να ολοκληρωθεί πριν από τις αρχές του 1997.

Πάντως, επειδή το ΕΤΑ διέπεται προς το παρόν από την αρχή της ενιαίας ταμειακής διαχείρισης (το οποίο σημαίνει ότι για να αρχίσει η αξιοποίηση των πόρων που είναι διαθέσιμοι στο πλαίσιο του 8ου ΕΤΑ πρέπει προηγουμένως να έχουν χρησιμοποιηθεί οι πόροι του 7ου ΕΤΑ), πιθανολογείται ότι η υποχρέωση καταβολής των εν λόγω συνεισφορών στο 8ο ΕΤΑ θα ανακύψει αργότερα. Αξίζει να επισημανθεί ότι ένας ανάλογος ετεροχρονισμός παρατηρήθηκε και κατά την προηγούμενη διεύρυνση, δηλαδή κατά την προσχώρηση της Ισπανίας και της Πορτογαλίας.

Σε ό,τι αφορά την επιλεξιμότητα των επιχειρήσεων των τριών νέων κρατών μελών για τα χρηματοδοτούμενα από το 8ο ΕΤΑ σχέδια, οι επιχειρήσεις αυτές θα έχουν εκ των πραγμάτων τη σχετική δυνατότητα αφ' ης στιγμής κυρωθεί η αναθεωρημένη Τέταρτη Σύμβαση της Λομέ.